CELEX: 32021D0482
Language: hu
Date: 2021-03-22 00:00:00
Title: A Tanács (KKPB) 2021/482 határozata (2021. március 22.) a Mianmarral/Burmával szembeni korlátozó intézkedésekről szóló 2013/184/KKBP határozat módosításáról

2021.3.22.   
               
               
                  HU
               
               
                  Az Európai Unió Hivatalos Lapja
               
               
                  LI 99/37
               
            
         A TANÁCS (KKPB) 2021/482 HATÁROZATA
         (2021. március 22.)
         a Mianmarral/Burmával szembeni korlátozó intézkedésekről szóló 2013/184/KKBP határozat módosításáról
         AZ EURÓPAI UNIÓ TANÁCSA,
         tekintettel az Európai Unióról szóló szerződésre és különösen annak 29. cikkére,
         tekintettel az Unió külügyi és biztonságpolitikai főképviselőjének javaslatára,
         mivel:
         
                     (1)
                  
                  
                     A Tanács 2013. április 22-én elfogadta a Mianmarral/Burmával szembeni korlátozó intézkedésekről szóló 2013/184/KKBP határozatot (1).
                  
               
                     (2)
                  
                  
                     A Tanács 2021. február 22-én következtetéseket fogadott el, amelyekben a lehető leghatározottabban elítélte a Mianmarban/Burmában 2021. február 1-jén végrehajtott katonai puccsot. A Tanács a válság enyhítésére hívott fel a szükségállapot azonnali megszüntetése, a legitim polgári kormány helyreállítása és az újonnan megválasztott parlament megnyitása révén.
                  
               
                     (3)
                  
                  
                     A Tanács felszólította a katonai hatóságokat arra is, hogy bocsássák szabadon az elnököt, az államtanácsost és mindazokat, akiket a puccsal kapcsolatban őrizetbe vettek vagy letartóztattak. A Tanács hangsúlyozta, hogy biztosítani kell az akadálymentes távközlést, garantálni kell a véleménynyilvánítás, az egyesülés és a gyülekezés szabadságát és az információhoz való hozzáférést, továbbá tiszteletben kell tartani a jogállamiságot és az emberi jogokat. Elítélte a békés tüntetőkkel szemben alkalmazott katonai és rendőri elnyomást, egyúttal felhívott arra, hogy a nemzetközi joggal összhangban a hatóságok tanúsítsanak maximális önmérsékletet, és valamennyi fél tartózkodjon az erőszaktól.
                  
               
                     (4)
                  
                  
                     A tanácsi következtetések aláhúzták az Unió készségét arra, hogy a katonai puccsra válaszul korlátozó intézkedéseket fogadjon el.
                  
               
                     (5)
                  
                  
                     Tekintettel a helyzet súlyosságára, a Tanács úgy véli, hogy a jegyzékbevételi kritériumokat módosítani kell, hogy lehetővé váljon célzott korlátozó intézkedések alkalmazása olyan természetes és jogi személyekkel, szervezetekkel és szervekkel szemben, akik vagy amelyek tevékenységei aláássák a demokráciát és a jogállamiságot Mianmarban/Burmában, valamint olyan jogi személyekkel, szervezetekkel és szervekkel szemben, amelyek a mianmari fegyveres erők (Tatmadaw) tulajdonában vagy ellenőrzése alatt állnak, vagy amelyek bevételt generálnak, támogatást nyújtanak a mianmari fegyveres erők (Tatmadaw) számára, illetve hasznot húznak azokból, és ezáltal hozzájárulnak a demokráciát és a jogállamiságot aláásó tevékenységekhez vagy súlyos emberi jogi jogsértésekhez, illetve hasznot húznak azokból Mianmarban/Burmában.
                  
               
                     (6)
                  
                  
                     Figyelembe véve a mianmari/burmai helyzetet, helyénvaló módosítani a 2013/184/KKBP határozat címét.
                  
               
                     (7)
                  
                  
                     A 2013/184/KKBP határozatot ezért ennek megfelelően módosítani kell,
                  
               ELFOGADTA EZT A HATÁROZATOT:
         
            1. cikk
            A 2013/184/KKBP határozat a következőképpen módosul:
            
                        1.
                     
                     
                        A cím helyébe a következő szöveg lép:
                        „A Tanács 2013/184/KKBP határozata a mianmari/burmai helyzetre tekintettel hozott korlátozó intézkedésekről”.
                     
                  
                        2.
                     
                     
                        Az 5. cikk (1) bekezdésének helyébe a következő szöveg lép:
                        
                           „5. cikk
                           
                              (1)   A tagállamok megteszik a szükséges intézkedéseket, hogy megakadályozzák az alábbi személyeknek a területükre történő beutazását vagy az azon történő átutazását:
                              
                                          a)
                                       
                                       
                                          a mianmari fegyveres erők (Tatmadaw), a mianmari rendőri erők és a határrendészeti erők kötelékébe tartozó, Mianmarban/Burmában elkövetett súlyos emberi jogi jogsértésekért felelős természetes személyek;
                                       
                                    
                                          b)
                                       
                                       
                                          olyan természetes személyek, akiknek a cselekményei, politikái vagy tevékenységei aláássák a demokráciát vagy a jogállamiságot Mianmarban/Burmában, vagy akik közreműködnek a Mianmar/Burma békéjét, biztonságát vagy stabilitását fenyegető cselekményekben, vagy azokhoz támogatást nyújtanak;
                                       
                                    
                                          c)
                                       
                                       
                                          a mianmari fegyveres erők (Tatmadaw), a mianmari rendőri erők és a határrendészeti erők kötelékébe tartozó, a rászoruló polgároknak történő humanitárius segítségnyújtás akadályozásáért felelős természetes személyek;
                                       
                                    
                                          d)
                                       
                                       
                                          a mianmari fegyveres erők (Tatmadaw), a mianmari rendőri erők és a határrendészeti erők kötelékébe tartozó, az állítólagos súlyos emberi jogi jogsértések vagy visszaélések független kivizsgálásának akadályozásáért felelős természetes személyek; vagy
                                       
                                    
                                          e)
                                       
                                       
                                          az a) – d) pontban említett természetes személyekkel kapcsolatban álló természetes személyek;
                                       
                                    a mellékletben felsoroltak szerint.”
                           
                        
                     
                  
                        3.
                     
                     
                        A 6. cikk (1) bekezdésének helyébe a következő szöveg lép:
                        
                           „6. cikk
                           
                              (1)   Be kell fagyasztani valamennyi pénzeszközt és gazdasági erőforrást, amely a következőkhöz tartozik, vagy azok tulajdonában vagy birtokában van, vagy azok ellenőrzése alatt áll:
                              
                                          a)
                                       
                                       
                                          a mianmari fegyveres erők (Tatmadaw), a mianmari rendőri erők és a határrendészeti erők kötelékébe tartozó, Mianmarban/Burmában elkövetett súlyos emberi jogi jogsértésekért felelős természetes személyek;
                                       
                                    
                                          b)
                                       
                                       
                                          olyan természetes és jogi személyek, szervezetek és szervek, akik vagy amelyek cselekményei, politikái vagy tevékenységei aláássák a demokráciát vagy a jogállamiságot Mianmarban/Burmában, vagy akik vagy amelyek közreműködnek a Mianmar/Burma békéjét, biztonságát vagy stabilitását fenyegető cselekményekben, vagy ezekhez támogatást nyújtanak;
                                       
                                    
                                          c)
                                       
                                       
                                          a mianmari fegyveres erők (Tatmadaw), a mianmari rendőri erők és a határrendészeti erők kötelékébe tartozó, a rászoruló polgári lakosságnak történő humanitárius segítségnyújtás akadályozásáért felelős természetes személyek;
                                       
                                    
                                          d)
                                       
                                       
                                          a mianmari fegyveres erők (Tatmadaw), a mianmari rendőri erők és a határrendészeti erők kötelékébe tartozó, az állítólagos súlyos emberi jogi jogsértések vagy visszaélések független kivizsgálásának akadályozásáért felelős természetes személyek;
                                       
                                    
                                          e)
                                       
                                       
                                          olyan jogi személyek, szervezetek vagy szervek, amelyek a mianmari fegyveres erők (Tatmadaw) tulajdonában vagy ellenőrzése alatt állnak, vagy amelyek bevételt generálnak, támogatást nyújtanak a mianmari fegyveres erők (Tatmadaw) számára, illetve hasznot húznak azokból; vagy
                                       
                                    
                                          f)
                                       
                                       
                                          az a) – e) pontban említettekkel kapcsolatban álló természetes vagy jogi személyek, szervezetek vagy szervek;
                                       
                                    a mellékletben felsoroltak szerint.”
                           
                        
                     
                  
                        4.
                     
                     
                        A szöveg a következő cikkel egészül ki:
                        
                           „6a. cikk
                           
                              (1)   A 6. cikk (1) és (2) bekezdésétől eltérve, egy tagállam illetékes hatóságai – az illetékes hatóságok által megfelelőnek ítélt feltételekkel – engedélyezhetik a mellékletben felsorolt valamely természetes vagy jogi személyhez, szervezethez vagy szervhez tartozó bizonyos befagyasztott pénzeszközök vagy gazdasági erőforrások felszabadítását, vagy bizonyos pénzeszközöknek vagy gazdasági erőforrásoknak a mellékletben felsorolt valamely természetes vagy jogi személy, szervezet vagy szerv rendelkezésére bocsátását, miután megállapították, hogy az ilyen pénzeszközök vagy gazdasági erőforrások biztosítása humanitárius célokból – így például a segítség, többek között orvosi felszerelések és élelmiszerek nyújtása vagy a segítségnyújtás megkönnyítése céljából –, a humanitárius dolgozók szállítása és a kapcsolódó segítségnyújtás céljából, vagy Mianmarból/Burmából történő evakuációk céljából szükséges.
                           
                           
                              (2)   Az érintett tagállam az e cikk alapján megadott minden engedélyről az engedély megadását követő négy héten belül tájékoztatja a többi tagállamot és a Bizottságot.”
                           
                        
                     
                  
         
            2. cikk
            Ez a határozat az Európai Unió Hivatalos Lapjában való kihirdetésének napján lép hatályba.
         
         
            Kelt Brüsszelben, 2021. március 22-én.
            
               
                  a Tanács részéről
               
               
                  az elnök
               
               J. BORRELL FONTELLES
            
         
         
            (1)  A Tanács 2013/184/KKBP határozata (2013. április 22.) a Mianmarral/Burmával szembeni korlátozó intézkedésekről és a 2010/232/KKBP határozat hatályon kívül helyezéséről (HL L 111., 2013.4.23., 75. o.).